钦定古今图书集成/历象汇编/岁功典/第058卷 > 秋赋 宋吴淑
## 钦定古今图书集成/历象汇编/岁功典/第058卷 > 秋赋 宋吴淑

秋日凄凄，百卉具腓。溽暑阑而清商至，鸿雁来而元
鸟归。月下清吟，赏袁宏之自适；吴中归思，服张翰之
知机。尔其缩内在时，䝙𦝼是祭。其事，言其性义，藏帝
藉于神仓。命乐正而习吹，敕司爟而行火令，歌《豳诗》
以迎寒气。白露斯零，寒蝉则鸣；络纬悲啼，蟋蟀宵征。
于是行肃杀，务收成，既决狱而断刑，亦选将而厉兵。
尔其天地始肃，鹰隼方击。青女降霜，司裘率职。见一
叶而可知，观万物之成实。其帝少皞，其神蓐收。当乘
兑而执矩，推巽废而离休。见斗杓之西指，识大火之
斯流。若其取柞楢之火，树槐柘之木。寿星既见于南
极，日驭亦行于西陆。群鸟由其养羞，司矢以之献箙。
诏司马而治兵，命𬨎轩而采俗。若夫寅饯纳日，盛德
在金，吟啸成群，感李陵于塞上；应接不暇，劳子敬于
山阴，可以修城郭，可以谨门闾。汉彻淋池之神物，穆
满羽陵之蠹书。望高丘之云，潜通吉梦；会雕房之奕，
自叶祥符。及夫草木黄落，蛰虫坏户，见神龙之潜渊，
识彩囊之盛露。至若金气方劲，清风戒寒，严霜举侯
文之职，飞蝉集朱异“之冠。”露始滋于园菊，风已败于
丛兰。则有鹰祭鸟而无羞，豺祭兽而靡失。西宫之钟
既撞，萧丘之火自息。露凝冷以凄清，蝉含风而萧瑟。
若夫蒹葭苍苍，白露为霜；菊有黄花，云见群羊。木叶
微脱，绿草芸黄。肃清景于素节，循时令于白藏。若乃
云汉灵匹，见于七夕。阮巷矜绨锦之衣，魏宫怆琉璃
之笔。或张云锦之帷，或履元琼之舄。道武则参合分
祥，汉帝则《猗兰》告吉。层城嬉戏，开襟纵适。西母则青
鸟傍侍，窦后则神光照室。亦有针穿七孔，灯燃九微，
命五龙之驾，临百子之池。登舜山而骋望，侍元圃以
裁诗。晋宣曝书而迫遽，郝隆晒腹而逶迤。陶安骑龙
而遐骛，子乔乘鹤而难追。若其重阳令辰，时惟九日。
落孟嘉之帽，传长房之术，白衣王弘之遗，黄菊魏文
之锡。登《商飙》而为乐，指戏马而爰出。三邓则山简登
跻，九井则仲文游陟。耽灵运之吟思，讽谢瞻之诗笔。
晋则执经以明道，齐则讲武以应律。斯九日之盛集，
见前贤之轨迹。